Kotonu
Kotonu (pranc. Cotonou, fon. Kútɔ̀nú) – miestas pietų Benine, sausumos ruože tarp Gvinėjos įlankos ir Nakujės (Nokoué) ežero. Tai didžiausias šalies miestas ir uostas, pagrindinis verslo ir susisiekimo centras, faktiškoji šalies sostinė (oficiali – Porto Novas). Yra geležinkelis, plentai į Porto Novą, Lomę. Ekonominė veikla: žvejyba, tekstilės, cemento, medienos, žemės ūkio, žuvies pramonė. Eksportuojami palmių produktai, žemės riešutai, kava, kakava, medvilnė. Mieste yra vyriausybės pastatų, taip pat parlamento, aukščiausiojo teismo pastatai, užsienio ambasados. Valstybinis Benino universitetas (įkurtas 1970 m.), botanikos sodas.